LT Europos Sąjungos oficialusis leidinys C 17/26

Pranešimas apie dalinį antidempingo tyrimo dėl importuojamų Bosnijos ir Hercegovinos kilmės ceolito A miltelių atnaujinimą

(2015/C 17/06)

2010 m. lapkričio mėn. Reglamentu (ES) Nr. 1036/2010 (1) Europos Komisija (toliau – Komisija) nustatė laikinąjį antidempingo muitą importuojamiems Bosnijos ir Hercegovinos kilmės ceolito A milteliams, o 2011 m. gegužės mėn. šiems importuojamiems produktams Tarybos įgyvendinimo reglamentu (ES) Nr. 464/2011 (2) (toliau – galutinis reglamentas arba ginčijamas reglamentas) nustatytas galutinis antidempingo muitas. Po galutinio reglamento priėmimo Komisija 2011 m. gegužės 13 d. sprendimu (3) (toliau – Sprendimas) priėmė įsipareigojimą, pasiūlytą Bosnijos ir Hercegovinos bendradarbiaujančio eksportuojančio gamintojo „Alumina d.o.o. Zvornik“ (toliau – „Alumina“) kartu su susijusia Sąjungos bendrove, AB filialu „Kauno Tiekimas“, veikiančia Kaune, Lietuvoje.

2013 m. balandžio 30 d. sprendimu byloje T-304/11 Europos Sąjungos Bendrasis Teismas (toliau – Bendrasis Teismas) nustatė, kad galutinis reglamentas „Aluminai“ netaikytinas. Bendrojo Teismo sprendimas buvo patvirtintas 2014 m. spalio 1 d. Teisingumo Teismo sprendimu byloje C393/13 P.

Todėl „Aluminos“ į Sąjungą importuojamiems ceolito A milteliams nebetaikytinos galutiniu reglamentu ir Sprendimu nustatytos antidempingo priemonės.

1. Informacija muitinėms

Atsižvelgiant į tai, visi antidempingo muitai, pagal Tarybos įgyvendinimo reglamentą (ES) Nr. 464/2011 sumokėti importuojant „Alumina d.o.o. Zvornik“ (toliau – „Alumina“) pagamintus ir eksportuotus Bosnijos ir Hercegovinos kilmės ceolito A miltelius, kurių KN kodas šiuo metu yra ex 2842 10 00 (TARIC kodas 2842100030), turėtų būti grąžinti arba atsisakyta juos išieškoti. Dėl muito grąžinimo ar neišieškojimo būtina kreiptis į nacionalines muitines pagal taikomus muitų teisės aktus.

2. Dalinis antidempingo tyrimo atnaujinimas

2014 m. spalio 1 d. sprendimu byloje C-393/13 P Teisingumo Teismas atmetė skundą dėl Bendrojo Teismo sprendimo, kuriuo nustatyta, kad galutinis reglamentas netaikytinas „Aluminai“. Teisingumo Teismas patvirtino Bendrojo Teismo išvadą, kad Komisija, apskaičiavusi normaliąją vertę atsižvelgdama į veiksnį (konkrečiam pirkėjui taikomą rizikos priedą), kuris turėjo poveikio įprastam pardavimo procesui, dėl to ta normalioji vertė nebeatitiko kuo tikslesnės produkto pardavimo kainos, už kurią tas produktas būtų parduotas kilmės šalyje įprastomis prekybos sąlygomis, padarė vertinimo klaidą.

Teismų praktikoje (4) pripažįstama, kad tais atvejais, kai tyrimas susideda iš kelių administracinių veiksmų, vieno iš šių veiksmų panaikinimas viso tyrimo nepanaikina. Antidempingo tyrimas yra tokio iš daugelio veiksmų susidedančio tyrimo pavyzdys. Todėl galutinio reglamento atskirų dalių panaikinimas nereiškia, kad panaikinama visa iki minėtojo reglamento priėmimo buvusi tvarka. Kita vertus, pagal Sutarties dėl Europos Sąjungos veikimo 266 straipsnį Europos Sąjungos institucijos privalo laikytis 2014 m. spalio 1 d. Teisingumo Teismo sprendimo. Todėl, laikydamosi minėto sprendimo, Sąjungos institucijos turi galimybę pataisyti ginčijamo reglamento aspektus, dėl kurių tas reglamentas buvo iš dalies panaikintas, o neginčijamas dalis, kurioms sprendimas įtakos neturi, palikti nepakeistas (5). Reikia pabrėžti, kad visi kiti ginčijamame reglamente nustatyti faktai, kurie nebuvo užginčyti per ginčijimui numatytą laiką ir dėl to nebuvo teismų nagrinėjami, o ginčijamas reglamentas dėl jų nebuvo panaikintas, lieka toliau galioti.

Todėl Komisija nusprendė atnaujinti antidempingo tyrimą dėl importuojamų Bosnijos ir Hercegovinos kilmės ceolito A miltelių. Tyrimas atnaujinamas tiek, kiek tai susiję su pirmiau minėto Teisingumo Teismo sprendimo įgyvendinimu.

3. Procedūra

Pranešusi valstybėms narėms ir nustačiusi, kad antidempingo tyrimo dalinis atnaujinimas yra pagrįstas, Komisija iš dalies atnaujina antidempingo tyrimą dėl importuojamų Bosnijos ir Hercegovinos kilmės ceolito A miltelių, inicijuotą vadovaujantis pagrindinio reglamento 5 straipsniu paskelbus pranešimą Europos Sąjungos oficialiajame leidinyje (6).

Visos suinteresuotosios šalys yra raginamos pareikšti savo nuomonę, pateikti informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per 4 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių jas reikėtų išklausyti. Tokį prašymą privalu pateikti per 4 dalies b punkte nustatytą terminą.

4. Terminai

a) Terminas, per kurį šalys turi pranešti apie save ir pateikti informaciją

Atsižvelgiant į šio pranešimo nuostatas, visos suinteresuotosios šalys raginamos pareikšti savo nuomonę, pateikti informacijos ir patvirtinamuosius dokumentus. Jei nenurodyta kitaip, šią informaciją ir patvirtinamuosius dokumentus Komisija turi gauti per 37 dienas nuo šio pranešimo paskelbimo Europos Sąjungos oficialiajame leidinyje dienos.

b) Klausymai

Visos suinteresuotosios šalys gali kreiptis į Komisijos tyrimo tarnybas, kad šios jas išklausytų. Visi prašymai išklausyti turi būti pateikti raštu, nurodant prašymo priežastis. Prašymai išklausyti dėl klausimų, susijusių su pradiniu tyrimo etapu, turi būti pateikti per 15 dienų po šio pranešimo paskelbimo Europos Sąjungos oficialiajame leidinyje dienos. Po to prašymai išklausyti turi būti pateikiami laikantis konkrečių terminų, kuriuos Komisija nustato savo raštuose šalims.

5. Rašytinė informacija ir susirašinėjimas

Visa rašytinė informacija, įskaitant informaciją, kurios prašoma šiame pranešime, užpildyti klausimynai ir suinteresuotųjų šalių laikyti konfidencialiu prašomas susirašinėjimas ženklinami „riboto naudojimo“ grifu (7).

Pagal pagrindinio reglamento 19 straipsnio 2 dalį suinteresuotosios šalys, teikiančios „riboto naudojimo“ informaciją, privalo pateikti nekonfidencialią tokios informacijos santrauką, ženklinamą „suinteresuotosioms šalims susipažinti“. Šios santraukos turėtų būti pakankamai išsamios, kad būtų galima tinkamai suprasti konfidencialios informacijos esmę. Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią konfidencialią informaciją gali būti neatsižvelgta.

Suinteresuotosios šalys raginamos informaciją ir prašymus, įskaitant nuskenuotus įgaliojimus ir sertifikatus, pateikti e. paštu, o ilgus atsakymus įteikti asmeniškai arba registruotu paštu pastoviosios atminties kompaktiniame diske (CD-R) arba universaliajame diske (DVD). Naudodamos e. paštą suinteresuotosios šalys sutinka su elektroninio informacijos teikimo taisyklėmis, kurios pateiktos susirašinėjimo su suinteresuotosiomis šalimis nagrinėjant prekybos apsaugos bylas gairėse, paskelbtose Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf Suinteresuotosios šalys privalo nurodyti savo pavadinimą, adresą, telefoną ir veikiantį e. paštą, be to, jos turi užtikrinti, jog nurodytas e. paštas yra veikiantis, oficialus kiekvieną dieną tikrinamas darbo e. paštas. Kai bus pateikti kontaktiniai duomenys, Komisija susisieks su suinteresuotosiomis šalimis tik e. paštu, nebent jos aiškiai nurodys pageidaujančios visus dokumentus iš Komisijos gauti kitomis ryšio priemonėmis arba nebent siųstinus dokumentus dėl jų pobūdžio teks siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant principus, taikomus e. paštu pateikiamai informacijai, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË E. paštas TRADE-ZEOLITE-IMPLJUDGCJ@ec.europa.eu

6. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama, o remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

Jei atsakymas nepateikiamas kompiuterine forma, tai nelaikoma vengimu bendradarbiauti, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Suinteresuotoji šalis turėtų nedelsdama susisiekti su Komisija.

7. Asmens duomenų tvarkymas

Atliekant šį tyrimą gauti asmens duomenys bus tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (8).

8. Bylas nagrinėjantis pareigūnas

Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas yra suinteresuotųjų šalių ir Komisijos tyrimo tarnybų tarpininkas. Bylas nagrinėjantis pareigūnas peržiūri prašymus susipažinti su byla, ginčus dėl dokumentų konfidencialumo, prašymus pratęsti terminus ir trečiųjų šalių prašymus išklausyti. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, kad būtų visiškai įgyvendintos suinteresuotųjų šalių teisės į gynybą.

Visi prašymai išklausyti dalyvaujant bylas nagrinėjančiam pareigūnui turėtų būti pateikiami raštu, nurodant prašymo priežastis. Prašymai išklausyti dėl klausimų, susijusių su pradiniu tyrimo etapu, turi būti pateikti per 15 dienų po šio pranešimo paskelbimo Europos Sąjungos oficialiajame leidinyje dienos. Po to prašymai išklausyti turi būti pateikiami laikantis konkrečių terminų, kuriuos Komisija nustato savo raštuose šalims.

Bylas nagrinėjantis pareigūnas taip pat suteiks galimybę surengti klausymą, kuriame šalys galėtų pareikšti skirtingą požiūrį ir pateikti paneigiančių argumentų dėl klausimų, susijusių su, be kita ko, normaliosios vertės nustatymu.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje http://ec.europa.eu/trade/trade-policy-and-you/contacts/#_hearing-officer

(1) OL L 298, 2010 11 16, p. 27.

(2) OL L 125, 2011 5 14, p. 1.

(3) OL L 125, 2011 5 14, p. 26.

(4) Byla T-2/95 Industrie des poudres sphériques (IPS) prieš Tarybą, [1998], Rink. p. II-3939.

(5) Byla C-458/98 P Industrie des poudres sphériques (IPS) prieš Tarybą, [2000], Rink. p. I-8147.

(6) OL C 40, 2010 2 17, p. 5.

(7) „Riboto naudojimo“ dokumentas yra konfidencialus dokumentas pagal Tarybos reglamento (EB) Nr. 1225/2009 (OL L 343, 2009 12 22, p. 51) 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Jis saugomas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43).

(8) OL L 8, 2001 1 12, p. 1.